Roi Rincon
Roi Rincon (tambe konosí komo Bon Pais) ta un lugá na Kòrsou, situá pasùit di e Aeropuerto Hato. Aki ta enkontrá un parke di naturalesa, Parke Roi Rincon, i e sitio arkeológiko, unda a haña e promé spornan di presensia humano riba e isla. Na 2002 a otorgá Roi Rincon e status di monumento protehá.

Roi Rincon ta midí mas of menos 1.500 m² i ta konsistí di un bario, un lugá unda e roinan ta topa, paisahe di terasa i pintura indjan riba barankanan. E roi prinsipal ta esun ku ta kore di bario di Mahuma den direkshon di Hato. Mas aleu tin kokolishi, piedra, wesu i otro restunan di bida humano. Den e área tin dos fuente natural di awa dushi i un roi ku periódikamente ta seka. Serka di e posnan aki tin un kabana ku ta sirbi komo lugá di refugio. Durante dia por bishita e parke unda tin fasilidatnan sanitario, lugánan pa piknik i rutanan pa kanamentu, entre nan e ruta pa Hanchi di Spelonk. 

Den serkania ta enkontra e kuebanan di Hato, unda tambe tin baranka ku pintura similar na esunnan di Roi Rincon.

Historia 
Roi Rincon ta un zona ekológiko di balor históriko-arkeológiko. Durante investigashon den añanan 50 i 60 di siglo 20 a deskubri varios artefakto arkeológiko; algun datando di alrededor di e 2500 promé ku Kristu te 500 despues di Kristu. Na Kòrsou, e ta e promé lugá habitá pa indjannan, danki na su wowo di awa. Despues di e yegada di e hulandesnan riba e isla na 1634 Roi Rincon a bira parti di Plantashi Hato, mientras e posnan di awa tabata wòrdu usa pa muha tereno i komo lugá di bebe pa e bestia di kría. Durante e Guera Mundial II tabatin un kampamentu militar na Roi Rincon. 

Arkeologia
Lugá na Kòrsou